1. ปัจจัยความเสี่ยง 

ความเสี่ยงด้านสภาพคล่องทางการเงินและการดำเนินกิจการอย่างต่อเนื่อง 

 จากวิกฤตเศรษฐกิจในภูมิภาคเอเซียแปซิฟิกและประเทศไทยในปี 2540 ภาครัฐได้ปรับนโยบายอัตราแลกเปลี่ยนจากการผูกค่าเงินบาทกับเงินสกุลอื่นเป็นค่าเงินบาทแบบลอยตัว ทําให้ค่าเงินบาทอ่อนตัวลงอย่างมาก ซึ่งบริษัทฯ ก็ได้รับผลกระทบจากเหตุการณ์ดังกล่าวเช่นกัน โดยหนี้สินในสกุลเงินต่างประเทศของบริษัทฯ ได้เพิ่มขึ้นเป็นเท่าตัว ประกอบกับปริมาณความต้องการใช้นํ้ามันที่ลดลงเนื่องจากภาวะเศรษฐกิจที่กระทบต่อการขยายตัวของภาคอุตสาหกรรม ภาคบริการ รวมถึงการใช้จ่ายของประชากรโดยรวม ทําให้ปริมาณการจําหน่ายและการใช้กำลังการผลิตลดลงอย่างต่อเนื่อง และกระทบต่อผู้ประกอบการในธุรกิจผลิตและจําหน่ายผลิตภัณฑ์นํ้ามันทั้งหมด ซึ่งทางผู้ประกอบการไม่สามารถหลีกเลี่ยงและควบคุมได้ 

 จากผลกระทบของค่าเงินบาทและภาวะวิกฤติเศรษฐกิจข้างต้น ทำให้บริษัทฯ ประสบปัญหาการขาดทุนติดต่อกันจนทำให้มีผลกระทบต่อสภาพคล่องทางการเงิน เพื่อแก้ไขปัญหาดังกล่าวและเสริมสภาพคล่อง บริษัทฯ ได้กู้เงินเป็นระยะๆ โดยเงินกู้ส่วนใหญ่เป็นเงินกู้ระยะสั้น - กลางตามสภาพธุรกิจและสภาวะตลาดเงินในขณะนั้น จึงทำให้เกิดปัญหาหนี้สินครบกำหนดชำระกระจุกตัวในปี 2546 – 2547 ซึ่งไม่สอดคล้องกับกระแสเงินสดจากการดำเนินงานของบริษัทฯ ซึ่งก่อให้เกิดความเสี่ยงทางด้านสภาพคล่องซึ่งอาจมีผลกระทบอย่างมากต่อการดำเนินธุรกิจอย่างต่อเนื่อง หากปัญหาดังกล่าวไม่ได้รับการแก้ไข 

 อย่างไรก็ดี เมื่อวันที่ 8 กรกฎาคม 2546 และ 16 ธันวาคม 2546 คณะรัฐมนตรีได้มีมติเห็นชอบในแนวทางแก้ไขปัญหาของบริษัทฯ โดยการปรับโครงสร้างการเงินและโครงสร้างธุรกิจเพื่อให้บริษัทฯ สามารถดำเนินธุรกิจต่อไปได้อย่างต่อเนื่อง และสามารถสร้างกระแสเงินสดจากการดำเนินงานที่เพียงพอต่อการจ่ายชำระหนี้และให้ผลตอบแทนที่เหมาะสมต่อผู้ถือหุ้น โดยบริษัทฯ ได้ดำเนินการตามมติคณะรัฐมนตรีดังกล่าวเสร็จเรียบร้อยแล้วเมื่อต้นเดือนกุมภาพันธ์ 2547 โดยมีรายละเอียดการดำเนินการปรับโครงสร้างธุรกิจและการเงินตามหน้า 69 - 70

ความเสี่ยงเรื่องประเภทของโรงกลั่นที่มีต่อความสามารถในการแข่งขัน

 จากการที่โรงกลั่นของบริษัทฯเป็นโรงกลั่นประเภท Simple Refinery ซึ่งเป็นโรงกลั่นที่มีกระบวนการ กลั่นที่ให้น้ำมันเตาในสัดส่วนที่มากเมื่อเปรียบเทียบกับโรงกลั่นอื่นซึ่งเป็นโรงกลั่นประเภท Complex Refinery ในการกลั่นน้ำมันชนิดเดียวกัน จึงอาจส่งผลต่อความสามารถในการใช้กำลังการผลิตของบริษัทฯ หากปริมาณความต้องการใช้น้ำมันเตาลดลง นอกจากนี้ เนื่องจากน้ำมันเตาเป็นน้ำมันที่มีราคาต่ำเมื่อเปรียบเทียบกับน้ำมันสำเร็จรูปชนิดอื่น ดังนั้น มูลค่าน้ำมันสำเร็จรูปที่บริษัทฯ ผลิตได้จึงต่ำกว่ามูลค่าน้ำมันสำเร็จรูปที่ผลิตได้จาก Complex Refinery และทำให้บริษัทฯ มีค่าการกลั่นซึ่งเปรียบเสมือนกำไรขั้นต้นก่อนหักค่าใช้จ่ายในการผลิตที่ต่ำกว่า Complex Refinery ซึ่งส่วนต่างดังกล่าวมีอัตราที่ไม่แน่นอน ขึ้นอยู่กับส่วนต่างของราคาน้ำมันเตากับน้ำมันชนิดอื่น ๆ ในช่วงเวลานั้น เพื่อแก้ไขข้อจำกัดดังกล่าวในเบื้องต้น บริษัทฯ ได้จัดหาน้ำมันดิบที่มีส่วนผสมของน้ำมันเตาน้อยมาใช้กลั่น เช่น น้ำมันดิบจากแหล่งตะวันออกไกล 

 แต่อย่างไรก็ตาม โรงกลั่นประเภท Simple Refinery ก็มีข้อได้เปรียบในด้านเงินลงทุนที่ต่ำกว่ามากและค่าใช้จ่ายในการดำเนินงานที่ต่ำกว่าเมื่อเปรียบเทียบกับ Complex Refinery เช่น ค่าเชื้อเพลิง ค่าสารเคมี ค่าใช้จ่ายในการบำรุงรักษาโรงกลั่นและเครื่องจักร ฯลฯ ดังนั้น ค่าการกลั่นหรืออัตรากำไรหลังหักค่าใช้จ่ายในการผลิตของโรงกลั่นทั้งสองประเภทจึงมีความแตกต่างกันน้อยลง ซึ่งส่วนต่างดังกล่าวคือผลตอบแทนจากมูลค่าการลงทุนที่แตกต่างกันระหว่างโรงกลั่นทั้งสองชนิดนั่นเอง

 ปัจจุบัน บริษัทฯได้ร่วมมือกับ บริษัท ไทยออยล์ จำกัด ในการส่งน้ำมันเตาจากบริษัทฯไปกลั่นต่อที่หน่วยกลั่น (Cracking Unit) ของบริษัทไทยออยล์ฯและแบ่งผลประโยชน์หลังหักค่าใช้จ่ายในอัตราส่วนที่เท่ากัน ซึ่งเป็นความร่วมมือที่ทั้งสองฝ่ายได้ประโยชน์ร่วมกัน โดยทางบริษัทฯจะได้ประโยชน์จากการใช้หน่วยกลั่นดังกล่าวโดยไม่ต้องลงทุนเพิ่มเป็นจำนวนมาก ในขณะที่บริษัทไทยออยล์ฯจะได้ประโยชน์จากกำลังกลั่นในหน่วยดังกล่าวที่เกินความต้องการอยู่ และในอนาคตหากบริษัทฯไม่สามารถส่งน้ำมันเตาไปกลั่นต่อที่บริษัทฯไทยออยล์ได้ บริษัทฯ ก็สามารถพิจารณาการลงทุนเพิ่มเติมเพื่อเปลี่ยนแปลงประเภทโรงกลั่นให้เป็น Complex Refinery หากภาวะธุรกิจและราคาน้ำมันเอื้ออำนวยให้การลงทุนดังกล่าวมีผลตอบแทนที่เหมาะสม

ความเสี่ยงเรื่องเงินปันผล 

 ภายหลังการลดมูลค่าหุ้นที่ตราไว้จากหุ้นละ 10 บาทเป็นหุ้นละ 1 บาท และการโอนทุนสำรองและส่วนเกินมูลค่าหุ้นทั้งหมดเพื่อชดเชยผลขาดทุนสะสมตามมติที่ประชุมผู้ถือหุ้นเมื่อวันที่ 29 สิงหาคม 2546 แล้ว บริษัทฯยังคงมีส่วนขาดทุนสะสมเหลืออยู่ประมาณ 2,389 ล้านบาท (เปรียบเทียบฐานะการเงิน ณ วันที่ 31 ธันวาคม 2546) ซึ่งเป็นเหตุให้บริษัทฯยังไม่สามารถจ่ายเงินปันผลให้แก่ผู้ถือหุ้นได้

 เพื่อให้บริษัทฯสามารถจ่ายเงินปันผลให้แก่ผู้ถือหุ้นได้โดยเร็ว บริษัทฯมีแนวทางในการลดผลขาดทุนสะสมที่ยังเหลืออยู่ โดยการนำส่วนเกินมูลค่าหุ้นประมาณ 2,600 ล้านบาท ซึ่งเกิดจากเพิ่มทุนโดยการออกหุ้นสามัญมูลค่า 3,003 ล้านบาท ในรูปของใบแสดงสิทธิในผลประโยชน์ที่เกิดจากหุ้นสามัญผ่านบริษัท สยามดีอาร์ จำกัด ตามแผนการปรับโครงสร้างการเงินมาลดส่วนขาดทุนสะสมดังกล่าว โดยบริษัทฯ จะเสนอต่อที่ประชุมผู้ถือหุ้นเพื่อพิจารณาอนุมัติในการประชุมผู้ถือหุ้นคราวต่อไป

ความเสี่ยงด้านความสนับสนุนจากภาครัฐภายหลังการปรับโครงสร้างการเงินและบริษัทพ้นสภาพการเป็นรัฐวิสาหกิจ 

 เนื่องจากในอดีตบริษัทฯ มีสถานะเป็นรัฐวิสาหกิจ ถือหุ้นโดยกระทรวงการคลังประมาณร้อยละ 48 และบริษัท ปตท. จํากัด (มหาชน) ประมาณร้อยละ 24 ของทุนจดทะเบียน 522.04 ล้านหุ้น โดยที่ผ่านมา กระทรวงการคลังได้ให้ความช่วยเหลือด้านการเงินแก่บริษัทฯ โดยมีภาระคํ้าประกันเงินกู้และการให้กู้ยืมโดยตรง ประมาณ 8,100 ล้านบาท และภาระจากการออก Letter of Comfort ให้แก่ธนาคารพาณิชย์ผู้ให้กู้จํานวน 4,000 ล้านบาท ซึ่งคิดเป็นร้อยละ 62 ของมูลค่าเงินกู้ทั้งหมดประมาณ 19,500 ล้านบาท 

 ภายหลังการปรับโครงสร้างทางการเงิน โดยการเสนอขายหุ้นเพิ่มทุนในรูปของใบแสดงสิทธิในผลประโยชน์ที่เกิดจากหุ้นสามัญของบริษัทฯ สัดส่วนการถือหุ้นของภาครัฐจะน้อยกว่าร้อยละ 50 ทำให้บริษัทฯ พ้นจากสภาพการเป็นรัฐวิสาหกิจ และอาจไม่ได้รับความสนับสนุนทางตรงจากภาครัฐอีกต่อไป 

 แต่อย่างไรก็ตาม เนื่องจากกระทรวงการคลังยังคงมีภาระรับประกันมูลค่าการลงทุนของต้นเงินของใบแสดงสิทธิฯ ประมาณ 9,600 ล้านบาท ต่อนักลงทุนเป็นระยะเวลา 10 ปี สำหรับใบแสดงสิทธิที่ยังไม่ได้รับการไถ่ถอนเป็นหุ้นสามัญ ดังนั้น ถึงแม้ว่าบริษัทฯ จะพ้นจากสภาพรัฐวิสากิจแล้วก็ตาม บริษัทฯ เชื่อมั่นว่าภาครัฐยังจะให้การสนับสนุนการดําเนินธุรกิจของบริษัทฯต่อไป เพื่อให้บริษัทฯมีผลประกอบการที่ดีและมีมูลค่าหุ้นที่ให้ผลตอบแทนต่อผู้ถือหุ้นในระดับที่น่าพอใจ เพื่อไม่ให้การรับประกันดังกล่าวเป็นภาระต่อภาครัฐในอนาคต และหากเกิดกรณีที่ผลการดำเนินงานไม่เป็นไปตามการคาดการณ์ของบริษัทฯ จนมีผลทำให้ผู้ลงทุนใช้สิทธิขายใบแสดงสิทธิที่ยังไม่ได้รับไถ่ถอนเป็นหุ้นสามัญทั้งหมดคืนต่อกระทรวงการคลังตามเงื่อนไขที่กำหนด กระทรวงการคลังก็จะเป็นผู้ถือหุ้นรายใหญ่ของบริษัทฯ ซึ่งส่งผลทำให้บริษัทฯ กลับสู่สภาพเป็นรัฐวิสาหกิจอีกครั้งหนึ่ง

ความเสี่ยงเรื่องสถานที่ตั้งของโรงกลั่น

 เนื่องจากปัจจุบันโรงกลั่นของบริษัทฯ เป็นโรงกลั่นแห่งเดียวที่ตั้งในเขตกรุงเทพฯ ซึ่งหากไม่มีระบบควบคุมที่ดีอาจส่งผลกระทบด้านสิ่งแวดล้อมและความปลอดภัยต่อชุมชนในละแวกใกล้เคียงได้ จึงอาจมีความเสี่ยงในเรื่องการพิจารณาถึงความเหมาะสมของสถานที่ตั้งของโรงกลั่น ซึ่งจะส่งผลกระทบต่อการประกอบกิจการของบริษัทฯ อย่างไรก็ตาม บริษัทฯ เชื่อว่ายังไม่มีเหตุอันใดที่จะทําให้มีการพิจารณาในเรื่องดังกล่าว ทั้งนี้เนื่องจาก

 (1) ภาครัฐมีนโยบายที่จะสนับสนุนให้คลังน้ำมันของบางจาก และคลังพระโขนงของบริษัท ปตท. จำกัด (มหาชน) เป็นศูนย์กลางในการจ่ายน้ำมันในเขตกรุงเทพฯและปริมณฑล 

 (2) ภาครัฐเห็นชอบให้กรมธนารักษ์ขยายระยะเวลาเช่าที่ดินบริเวณโรงกลั่นเป็นระยะเวลา 30 ปี แทนระยะเวลาการเช่าที่เหลืออีก 12 ปี

 (3) การจัดการด้านสิ่งแวดล้อมและความปลอดภัยที่ดี ตลอดเวลาบริษัทฯ ได้ดำเนินกิจการโดยคำนึงถึงความปลอดภัยและผลกระทบต่อสภาพแวดล้อมเป็นหลัก บริษัทฯ ได้กำหนดมาตรการควบคุมความเสี่ยงของโรงกลั่นที่สำคัญ เช่น ปฏิบัติตามกฎหมายที่เกี่ยวข้องกับความปลอดภัยอย่างเคร่งครัด ทำการประเมินความเสี่ยง กำหนดขั้นตอนการทำงาน และบำรุงรักษาอุปกรณ์การผลิตตามระยะเวลาที่กำหนด เป็นต้น บริษัทฯ ได้รับรองมาตรฐานต่างๆ เช่น ระบบการจัดการอาชีวอนามัยและความปลอดภัย มอก.18001 เลขที่ OHS00007/007 เป็นโรงกลั่นแห่งแรกในประเทศไทย และในปีนี้ยังได้รับมาตรฐาน OHSAS 18001 เพิ่มเติมด้วย นอกจากนี้ยังได้รับการรับรองมาตรฐานระบบการจัดการสิ่งแวดล้อม ISO 14001 อย่างต่อเนื่องตั้งแต่ปี 2540 เป็นต้นมา ในขอบข่าย “การกลั่นน้ำมันปิโตรเลียม” PETROLEUM REFINING ทุกขั้นตอนของกระบวนการผลิตน้ำมันซึ่งรวมไปถึงการตรวจสอบและติดตามคุณภาพสิ่งแวดล้อม

ความเสี่ยงจากราคาน้ำมันในตลาดโลก

 เนื่องจากต้นทุนหลักของบริษัทฯ กว่าร้อยละ 90 เป็น “น้ำมัน” โดยการกำหนดราคาน้ำมันดิบและราคาน้ำมันสำเร็จรูปจะแปรผันตามราคาซื้อขายน้ำมันในตลาดโลก ซึ่งโดยปกติบริษัทฯ จะต้องจัดหาน้ำมันดิบล่วงหน้าประมาณ 1-2 เดือน (ซึ่งเป็นวิธีปฏิบัติที่เป็นปกติในการสั่งซื้อน้ำมันดิบของโรงกลั่นโดยทั่วไป) โดยจะตกลงกับผู้ขายในเรื่องของชนิดน้ำมัน เดือนที่ส่งมอบ และเกณฑ์ที่จะใช้ในการคำนวณราคาซื้อขายน้ำมันดิบสำหรับคำสั่งซื้อแต่ละครั้ง ซึ่งมักเป็นเกณฑ์ที่อ้างอิงกับราคาเฉลี่ยของน้ำมันดิบอ้างอิง (Benchmark Crude) ของเดือนที่ส่งมอบ หลังจากนั้นเมื่อส่งมอบน้ำมันดิบเรียบร้อยแล้วต้องผ่านกระบวนการขนส่ง ลำเลียง เตรียมวัตถุดิบ กลั่นเป็นน้ำมันสำเร็จรูป ตลอดจนการเก็บในถังเพื่อรอการจำหน่าย สำหรับการกำหนดราคาจำหน่ายน้ำมันสำเร็จรูปจะอ้างอิงกับราคาน้ำมันสำเร็จรูปเฉลี่ยในตลาดจรสิงคโปร์ในช่วงเวลาที่ส่งมอบ ดังนั้นจึงมีส่วนต่างของระยะเวลาตั้งแต่การสั่งซื้อน้ำมันดิบจนถึงการจำหน่ายน้ำมันสำเร็จรูปให้ผู้บริโภคประมาณ 2-3 เดือน ซึ่งอาจเกิดความเสี่ยงในการบริหารต้นทุนวัตถุดิบเพื่อให้ได้ค่าการกลั่น (Gross Refining Margin : GRM) ที่ดีที่สุด

 เพื่อป้องกันความเสี่ยงที่อาจเกิดขึ้นและกระทบต่อการดำเนินธุรกิจน้อยที่สุด บริษัทฯ ได้ตั้งคณะกรรมการบริหารความเสี่ยงโดยมีกรรมการผู้จัดการใหญ่เป็นประธาน โดยคณะกรรมการดังกล่าวทําหน้าที่ดูแลด้านการจัดหาน้ำมัน วิเคราะห์สถานการณ์ปัจจุบัน และประมาณการแนวโน้มของราคาน้ำมัน ตลอดจนกำหนดนโยบายในการบริหารการจัดหาน้ำมันและสินค้าคงเหลือ โดยใช้เครื่องมือการบริหารความเสี่ยงที่มีอยู่ในตลาด เช่น การกำหนดส่วนต่างราคาตลาดจรของน้ำมันสำเร็จรูปกับราคาน้ำมันดิบอ้างอิงล่วงหน้า และหรือ ขายน้ำมันดิบ น้ำมันสำเร็จรูปในสต๊อกล่วงหน้า เป็นต้น นอกจากนี้ ตั้งแต่ปี 2545 บริษัทฯ ได้ร่วมมือกับพันธมิตรทางธุรกิจในการขนส่งลำเลียงน้ำมันดิบจากตะวันออกกลางร่วมกัน ทำให้บริษัทฯ สามารถนำเข้าน้ำมันดิบโดยมีต้นทุนค่าขนส่งที่ต่ำลง นอกจากนี้ บริษัทฯ สามารถสั่งซื้อน้ำมันดิบในความถี่ที่เพิ่มขึ้น ซึ่งจะช่วยลดระยะเวลาระหว่างการสั่งซื้อน้ำมันดิบจนถึงระยะเวลาการจำหน่ายผลิตภัณฑ์ให้สั้นลง จึงเป็นการลดความเสี่ยงทางด้านราคาน้ำมันอีกทางหนึ่ง อีกทั้งเป็นการลดค่าใช้จ่ายในการเช่าถังเก็บน้ำมันดิบอีกด้วย

ความเสี่ยงจากการผันผวนของอัตราแลกเปลี่ยน

ในกิจการน้ำมันปิโตรเลียม ต้นทุนสินค้าและรายได้ของบริษัทฯ จะอิงกับเงินสกุลดอลลาร์ สรอ.
โดยต้นทุนที่สำคัญเป็นการจัดหาน้ำมันดิบซึ่งส่วนใหญ่ต้องนำเข้าจากต่างประเทศและต้องชำระเป็นเงินดอลลาร์
สรอ.
ในขณะที่รายได้จากการกำหนดราคาขายหน้าโรงกลั่นภายในประเทศจะคำนวณโดยอ้างอิงราคาน้ำมันสำเร็จรูปในตลาดสิงคโปร์ที่เป็นเงินสกุลดอลลาร์
สรอ. เช่นกันโดยใช้อัตราแลกเปลี่ยน ณ วันที่ขายเพื่อแปลงเป็นเงินสกุลบาท
ดังนั้นความผันผวนของอัตราแลกเปลี่ยนจึงอาจมีผลกระทบต่อทั้งรายได้และต้นทุนของบริษัทฯ

จากการที่บริษัทฯ มีต้นทุนสินค้าและรายได้อิงกับเงินสกุลดอลลาร์ สรอ. ดังกล่าว ทำให้บริษัทฯ
มีทั้งทรัพย์สินและหนี้สินที่มีมูลค่าเป็นเงินดอลลาร์ สรอ.
โดยทรัพย์สินที่สำคัญได้แก่น้ำมันดิบและน้ำมันสำเร็จรูปที่เป็นสินค้าคงเหลือจะมีมูลค่าเป็นเงินดอลลาร์
สรอ. เนื่องจากบริษัทฯ สามารถขายได้ในราคาเทียบเท่าเงินดอลลาร์ สรอ.
จากการกำหนดราคาขายหน้าโรงกลั่นดังกล่าวข้างต้น ทางด้านหนี้สิน บริษัทฯ
มีภาระผูกพันที่เป็นเงินดอลลาร์ สรอ. ได้แก่เจ้าหนี้ค่าน้ำมันดิบ และเงินกู้ต่างประเทศ (ณ วันที่ 31
ธันวาคม 2546 บริษัทมีเงินกู้ต่างประเทศจำนวน 35 ล้านดอลลาร์ สรอ. หรือ 1,391 ล้านบาท
คิดเป็นร้อยละ 7.2 ของหนี้เงินกู้ทั้งหมด
เงินกู้ดังกล่าวเป็นเงินกู้ที่กระทรวงการคลังจัดหาให้โดยการออก Euro Commercial Paper
(ECP)) ดังนั้นความเสี่ยงจากอัตราแลกเปลี่ยนของบริษัทฯ
จะขึ้นกับผลต่างของทรัพย์สินและหนี้สินที่มีมูลค่าเป็นเงินดอลลาร์ สรอ. (Net US$ Exposure)
และเพื่อลดความเสี่ยงจากการผันผวนของอัตราแลกเปลี่ยนเบื้องต้น บริษัทฯ
ใช้เครื่องมือทางการเงินช่วยในการจัดการ ได้แก่ การทำสัญญาซื้อเงินตราต่างประเทศล่วงหน้า
การทำสัญญาตราสารอนุพันธ์ เป็นต้น

ความเสี่ยงจากการเกิดวินาศภัยหรืออุบัติเหตุระหว่างการขนส่ง

กิจการของบริษัทฯ เป็นกิจการที่มีความเสี่ยงในเรื่องของการขนส่ง
เนื่องจากต้องเกี่ยวข้องกับการขนส่งเป็นจำนวนมาก ความเสี่ยงของบริษัทฯ
ที่เกี่ยวข้องกับการขนส่งประกอบด้วย

(1) ความเสี่ยงจากการเกิดวินาศภัยระหว่างการขนส่งน้ำมันดิบจากแหล่งน้ำมันดิบมายังโรงกลั่น

บริษัทฯ ต้องมีการจัดหาน้ำมันดิบจากแหล่งต่างๆ ทั้งในและนอกประเทศ
โดยการขนส่งทางเรือขนาดใหญ่ หากเกิดวินาศภัยระหว่างการขนส่งในเที่ยวใดแล้ว
อาจส่งผลทั้งต่อทรัพย์สินของบริษัทฯ สิ่งแวดล้อม และอาจรวมถึงผลกระทบต่อการผลิตของบริษัทฯ
แม้ว่าบริษัทฯ ได้มีการทำประกันภัยทรัพย์สินและบุคคลที่ 3 แล้วก็ตาม บริษัทฯ
ตระหนักถึงความสำคัญของเหตุดังกล่าวอยู่เสมอ
จึงได้มีการปรับปรุงมาตรฐานของการขนส่งน้ำมันให้ดีขึ้น เช่น
มีอุปกรณ์ที่ได้มาตรฐานรวมทั้งถังดับเพลิงประจำเรือ มีการล้อมทุ่นกักน้ำมัน (BOOM)
ตลอดเวลาที่เรือเทียบท่า ตลอดจนมีการรวมกลุ่มกับผู้ค้าน้ำมันอื่นในการร่วมกันเข้าระงับเหตุ
หากเกิดเหตุฉุกเฉิน และในกรณีที่เกิดเหตุการณ์ที่ทำให้บริษัทฯ ไม่ได้รับน้ำมันดิบเที่ยวใดเที่ยวหนึ่ง
บริษัทฯ
สามารถซื้อน้ำมันดิบหรือน้ำมันสำเร็จรูปจากผู้ประกอบการรายอื่นเพื่อนำมาใช้เป็นการชั่วคราวได้

(2) ความเสี่ยงจากการเกิดอุบัติเหตุระหว่างการขนส่งน้ำมันสำเร็จรูปให้ลูกค้า

การจำหน่ายน้ำมันให้ลูกค้าทั้งประเภทอุตสาหกรรม ขายส่ง และขายปลีกผ่านสถานีบริการ
ส่วนใหญ่ขนส่งจากคลังน้ำมันโดยทางรถยนต์ ซึ่ง ณ ปัจจุบัน บริษัทฯ ได้ว่าจ้างผู้รับเหมาจำนวน 8
ราย เพื่อทำการขนส่งน้ำมันให้ลูกค้า โดยทําเป็นสัญญาจ้างเหมาระยะยาว 3 ปี โดยบริษัทฯ
ได้พิจารณาคุณสมบัติของผู้รับเหมาดังกล่าวจากความพร้อมในการดําเนินงาน คุณภาพ
และประสบการณ์ รวมทั้งกำหนดให้ผู้รับเหมาต้องปฏิบัติตามกฎเกณฑ์ต่างๆ
ที่บริษัทกำหนดเพื่อให้การขนส่งเป็นไปอย่างมีประสิทธิภาพและปลอดภัย

ในกรณีที่เกิดอุบัติเหตุระหว่างการขนส่งในเที่ยวใดก็ตามจนอาจส่งผลกระทบต่อทรัพย์สินของบริษัทฯ
หรืออาจสร้างความเสียหายให้ประชาชน ชุมชน และสาธารณะสมบัติ บริษัทฯ
สามารถเรียกค่าเสียหายจากเหตุดังกล่าวต่อผู้ขนส่งได้ นอกจากนี้ บริษัทฯ
ได้เริ่มทดลองติดตั้งเครื่องติดตามรถบรรทุกจำนวนหนึ่งผ่านระบบดาวเทียม หรือ Global
Positioning System (GPS) เพื่อควบคุมคุณภาพการขนส่งนํ้ามัน
ประกอบกับการขนส่งน้ำมันทางท่อ (FPT)
ถือเป็นทางเลือกหนึ่งที่จะลดปริมาณการขนส่งน้ำมันสำเร็จรูปโดยทางรถยนต์
เพื่อช่วยลดอุบัติเหตุที่อาจจะเกิดขึ้น

 ผลกระทบจากบริษัท ขนส่งน้ำมันทางท่อ จำกัด

การจำหน่ายน้ำมันของบริษัทฯ ส่วนหนึ่งต้องพึ่งพาการขนส่งผ่านท่อส่งน้ำมันของบริษัท
ขนส่งน้ำมันทางท่อ จำกัด หรือ (“FPT”)
โดยมีจุดเริ่มต้นของท่อที่โรงกลั่นน้ำมันบางจากเดินท่อเลียบแนวพื้นที่ทางรถไฟไปยังคลังน้ำมันที่สนามบินดอนเมือง
และต่อไปสิ้นสุดที่คลังน้ำมันของบริษัทฯ ที่อำเภอบางปะอิน จังหวัดพระนครศรีอยุธยา
เป็นระยะทางรวม 69 กิโลเมตร
ถึงแม้ท่อขนส่งจะได้รับการออกแบบให้มีความยืดหยุ่นและสามารถรองรับแรงสั่นสะเทือนได้
แต่อาจได้รับผลกระทบจากการก่อสร้างระบบสาธารณูปโภคต่างๆ
ซึ่งทำให้ท่อเกิดความเสียหายและมีรอยรั่ว
จนทำให้ไม่สามารถขนส่งน้ำมันทางท่อได้ในระยะเวลาหนึ่ง
ดังนั้นจึงอาจกระทบต่อการจำหน่ายน้ำมันเชื้อเพลิงเครื่องบินไอพ่นให้แก่บริษัท การบินไทย จำกัด
(มหาชน) และการจำหน่ายน้ำมันให้ลูกค้าของบริษัทผ่านสถานีบริการน้ำมันในภาคกลาง
ภาคเหนือและตะวันออกเฉียงเหนือ

อย่างไรก็ดี FPT ได้จัดให้มีการดูแลรักษาระบบขนส่งทางท่ออย่างสม่ำเสมอ
พร้อมทั้งติดตั้งระบบตรวจสอบสภาพของท่อขนส่งเป็นระยะๆ
ซึ่งหากเกิดปัญหาจะสามารถจัดส่งเจ้าหน้าที่เข้าไปซ่อมแซมได้โดยทันที นอกจากนี้ บริษัทฯ
มีปริมาณน้ำมันสำรองที่คลังน้ำมันบางปะอินจำนวนที่พอเพียงกับการจำหน่ายได้ประมาณ 10 วัน
และหากน้ำมันไม่พอจำหน่ายและไม่สามารถขนส่งน้ำมันทางท่อมาที่คลังบางปะอินได้ทัน บริษัทฯ
สามารถจัดส่งน้ำมันจากคลังน้ำมันแห่งอื่นของบริษัทฯ
รวมทั้งประสานกับคู่ค้าน้ำมันอื่นเพื่อขอใช้คลังร่วมกันกรณีเกิดเหตุฉุกเฉิน

สําหรับกรณีย้ายสนามบินแห่งชาติไปยังสนามบินสุวรรณภูมิ (หรือ ท่าอากาศยานสากลกรุงเทพแห่งที่
2) อาจกระทบต่อการจําหน่ายนํ้ามันเชื้อเพลิงเครื่องบินไอพ่นของบริษัท อย่างไรก็ตามบริษัท
บริการเชื้อเพลิงการบินกรุงเทพ จำกัด (BAFS) ได้วางแผนเชื่อมต่อท่อขนส่งนํ้ามันของ FPT
จากบริเวณมักกะสันไปยังสนามบินสุวรรณภูมิ ซึ่งจะทำให้บริษัทฯ
สามารถลำเลียงน้ำมันผ่านท่อดังกล่าวไปยังสนามบินได้